# D. Obchodné podmienky

**Časť č. 1 - Zber, preprava a spracovanie komunálneho odpadu**

**NÁVRH ZMLUVY**

**ZMLUVA**

**o poskytovaní služieb v odpadovom hospodárstve v meste Pezinok**

uzatvorená podľa § 269 ods. 2 zákona č 513/1991 Zb. Obchodného zákonníka v znení neskorších predpisov a podľa § 56 ods.1 zákona č. 343/2015 Z. z. o verejnom obstarávaní a o zmene a doplnení niektorých zákonov v platnom znení

1.

**Objednávateľ: Mesto Pezinok**

Sídlo: Radničné námestie 7, 902 14 Pezinok

Štatutárny orgán: JUDr. Roman Mács, primátor mesta

IČO: 00305022

DIČ: 2020662226

Bankové spojenie: Prima banka Slovensko a. s.

IBAN: SK 02 5600 0000 0066 0200 6001

(ďalej len „Objednávateľ“)

a

2.

**Poskytovateľ:**

Sídlo: .................................(vyplní uchádzač)

Zapísaný v: .................................(vyplní uchádzač)

IČO: .................................(vyplní uchádzač)

DIČ: .................................(vyplní uchádzač)

IČ pre DPH: .................................(vyplní uchádzač)

Zastúpený: .................................(vyplní uchádzač)

Bankové spojenie: .................................(vyplní uchádzač)

IBAN: .................................(vyplní uchádzač)

(ďalej len „Poskytovateľ“)

(Objednávateľ a Poskytovateľ spoločne ďalej len ako „Zmluvné strany“)

Zmluvné strany uzatvárajú po vzájomnej dohode túto *Zmluvu o nakladaní s komunálnym odpadom v meste Pezinok* (ďalej len „Zmluva“).

**Čl. I**

**Úvodné ustanovenia**

1. Objednávateľ uzatvára túto Zmluvu na základe výsledku verejnej súťaže vyhlásenej ako nadlimitnú zákazku podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „ZVO“).
2. Objednávateľ uskutočnil verejnú súťaž uverejnenú v Európskom vestníku verejného obstarávania č. ................... *(vyplní uchádzač)* zo dňa ........................... *(vyplní uchádzač)* pod č. ............................. *(vyplní uchádzač)* a Vestníku verejného obstarávania č. ................................. *(vyplní uchádzač)* zo dňa ....................................... *(vyplní uchádzač)* pod č. ................................... *(vyplní uchádzač*) na predmet zákazky časť č. 1**- Zber, preprava a spracovanie komunálneho odpadu** zákazky „Nakladanie s komunálnym odpadom v meste Pezinok“.
3. Poskytovateľ vyhlasuje, že disponuje všetkými povoleniami, rozhodnutiami a súhlasmi v predpísanej forme a rozsahu a že má vykonané všetky registrácie potrebné pre plnenie predmetu tejto Zmluvy. Poskytovateľ sa počas platnosti Zmluvy zaväzuje vykonať všetky právne a iné úkony, aby tieto právoplatné povolenia, rozhodnutia, registrácie a súhlasy, ktoré ho oprávňujú poskytovať plnenie podľa tejto Zmluvy v súlade so zákonom č. 79/2015 Z. z. o odpadoch a o zmene a doplnení niektorých zákonov v znení neskorších predpisov a ďalšími všeobecne záväznými právnymi predpismi, udržal v platnosti počas celej doby trvania tejto Zmluvy.
4. Účelom tejto zmluvy je v súlade s výsledkom verejného obstarávania plnenie predmetu zákazky „Nakladanie s komunálnym odpadom v meste Pezinok“ v rozsahu, za podmienok a spôsobom definovaným v tejto Zmluve.

**Čl. II**

**Predmet Zmluvy**

1. Predmetom tejto Zmluvy je záväzok Poskytovateľa poskytovať pre Objednávateľa služby pre nakladanie s komunálnym odpadom, t. j. zber, prepravu a spracovanie komunálneho odpadu a pre nakladanie s oddelene vyzbieraným odpadom v meste Pezinok bližšie špecifikované v „Opise predmetu zákazky“, ktorý tvorí Prílohu č. 1 tejto Zmluvy (ďalej len „Predmet plnenia“) a záväzok Objednávateľa zaplatiť Poskytovateľovi za riadne a včas poskytnuté služby odplatu, ktorá je uvedená v Prílohe č. 2 „Cena za služby“ tejto Zmluvy.
2. Predmet plnenia zahrňuje najmä nasledujúce činnosti:
3. zber a preprava zmesového odpadu z domácností v komplexnej bytovej výstavbe (ďalej len „KBV“), v individuálnej bytovej výstavbe (ďalej len „IBV“), z prevádzok podnikateľských subjektov a organizácií (právnické osoby „PO“ a fyzické osoby podnikatelia „FO-P“) pričom bude zabezpečené: potrebný počet zberných nádob, ich rozmiestnenie, označenie RFID čipmi, evidencia zberných nádob, udržiavanie zberných nádob a čistenie stojísk podľa Prílohy č. 1,
4. množstvový zber pre zmesový odpad od 01.01.2026 v IBV podľa frekvencie vývozu zberných nádob podľa Prílohy č. 1,
5. zhodnotenie zmesového odpadu / zneškodnenie zmesového odpadu, resp. mechanicko-biologickú úpravu\* (vyberie uchádzač) ,
6. nakladanie s oddelene vyzbieraným odpadom (papier, plasty, sklo, kovy a kompozitné obaly na báze lepenky),
7. zber a preprava biologicky rozložiteľného odpadu z domácností v KBV a v IBV, pričom bude zabezpečený potrebný počet zberných nádob a ich rozmiestnenie.
8. zber a preprava zmesového odpadu a biologicky rozložiteľného odpadu z cintorínov.
9. zabezpečenie veľkokapacitných kontajnerov a prevoz odpadu počas Celomestského upratovania,
10. odstraňovanie nezákonne umiestneného odpadu,
11. zabezpečenie zberných nádob/kontajnerov, zber a prepravy zmesového odpadu z príležitostných podujatí,
12. preprava kontajnerov s komunálnym odpadom vo vlastníctve Objednávateľa alebo Mestského podniku služieb,
13. zhodnotenie / zneškodnenie\* (vyberie uchádzač) objemného odpadu.
14. Poskytovateľ je povinný mať uzatvorenú zmluvu s organizáciou zodpovednosti výrobcov (ďalej len „OZV“) pre zber a nakladanie s odpadmi z obalových a neobalových výrobkov podľa právnych predpisov v odpadovom hospodárstve v nadväznosti na zmluvný vzťah OZV – Mesto Pezinok.

*Nasledovné ustanovenia sa použijú len v prípade, ak Poskytovateľ poskytne/zvolí* ***službu zneškodnenia podľa čl. II ods. 2 písm. c) tejto Zmluvy.***

1. Objednávateľ má právo jednostranne rozhodnúť, či si pred uložením odpadu na skládku objednáva mechanicko-biologickú úpravu odpadu. Toto rozhodnutie je povinný Poskytovateľovi oznámiť písomnou formou najneskôr 15 dní pred začatím plnenia predmetu Zmluvy a 15 dní pred uplynutím kalendárneho roka. Za písomnú formu sa považuje doručenie oznámenia osobne, doporučenou poštou alebo elektronicky prostredníctvom e-mailu s potvrdením o doručení. Ak Objednávateľ neoznámi svoje rozhodnutie Poskytovateľovi v stanovenej lehote, má sa za to, že na nasledujúci kalendárny rok sa mechanicko-biologická úprava neobjednáva, pokiaľ sa Zmluvné strany nedohodnú inak.

**Čl. III**

**Miesto a doba trvania**

1. Miestom plnenia poskytovaných služieb pre zber je katastrálne územie mesta Pezinok. Miestom plnenia poskytovaných služieb pre spracovanie zmesového odpadu je *........................(vyplní uchádzač).* Miestom plnenia poskytovaných služieb pre spracovanie objemného odpadu je *........................(vyplní uchádzač).*
2. Zmluva nadobúda účinnosť dňom podpísania zmluvy. Plnenie predmetu Zmluvy sa vykonáva po dobu 4 (štyroch) rokov a to od 01.08.2025 do 31.07.2029.

**Čl. IV**

**Cena a platobné podmienky**

1. Cena za plnenie predmetu zmluvy v rozsahu uvedenom v Článku II tejto zmluvy je dojednaná v  súlade so zákonom č. 18/1996 Z. z. o cenách v znení neskorších právnych predpisov ako cena maximálna a je stanovená na základe cenovej ponuky Poskytovateľa prijatej vo verejnom obstarávaní. Celková cena zákazky .................. (slovom ............) bez DPH a bez zákonného poplatku za uloženie odpadov na skládke odpadov.
2. Ceny za plnenie predmetu Zmluvy sú uvedené v Prílohe č. 2 tejto Zmluvy.
3. Rozsah odoberaných služieb je orientačný a priebežne sa môže meniť. Objednávateľ je povinný zaplatiť Poskytovateľovi len cenu za skutočne poskytnuté plnenie podľa jednotkových cien uvedených v Prílohe č. 2 tejto Zmluvy.
4. V prípade zneškodnenia objemného odpadu bude výška poplatku za uloženie objemného odpadu na skládke odpadov fakturovaná podľa platných právnych predpisov. Poplatok bude Poskytovateľom fakturovaný Objednávateľovi ako samostatná položka vo faktúre vo výške ustanovenej platným právnym predpisom o poplatkoch za uloženie odpadu na skládke.
5. K cenám bude pripočítaná daň z pridanej hodnoty (DPH) vo výške podľa platných právnych predpisov (zákon č. 222/2004 Z. z. o dani z pridanej hodnoty v znení neskorších predpisov).
6. Zmluvné strany sa dohodli, že jednotkové ceny uvedené v Prílohe č. 2 sa budú zvyšovať o infláciu podľa nasledovaných pravidiel:
7. vždy v auguste po uplynutí prvého a každého ďalšieho roku trvania tejto zmluvy, (t.j. v auguste 2026, auguste 2027 a v auguste 2028) zmluvné strany bez zbytočného odkladu zistia priemernú percentuálnu mieru inflácie v Slovenskej republike meranú indexom spotrebiteľských cien v júli daného roka oproti júlu minulého roka zverejnenú Štatistickým úradom Slovenskej republiky (ďalej len „Priemerná percentuálna miera inflácie za predchádzajúci rok“). Predmetný index spotrebiteľských cien zverejňuje Štatistický úrad Slovenskej republiky v tabuľke [Indexy spotrebiteľských cien oproti rovnakému obdobiu minulého roku - mesačne [sp0005ms]](https://datacube.statistics.sk/#!/view/sk/VBD_INTERN/sp0005ms/v_sp0005ms_00_00_00_sk), v riadku Spotrebiteľské ceny úhrnom, v stĺpci 7. (t.j. júl) pre daný rok. V prípade, ak Štatistický úrad Slovenskej republiky prestane tento index sledovať a/alebo zverejňovať, použije sa taký iný inflačný index zverejňovaný Štatistickým úradom Slovenskej republiky alebo Eurostatom pre Slovenskú republiku, ktorý je svojou povahou najbližší dohodnutému indexu, ktorý sa prestal sledovať alebo zverejňovať.
8. Ak Priemerná percentuálna miera inflácie za predchádzajúci rok je nižšia alebo rovná 3 (trom) %, nedôjde k žiadnemu navýšeniu jednotkových cien.
9. Ak Priemerná percentuálna miera inflácie za predchádzajúci rok je vyššia ako 3 (tri) %, dôjde k navýšeniu všetkých jednotkových cien o túto Priemernú percentuálnu mieru inflácie za predchádzajúci rok, a to s účinnosťou od 1. augusta daného roka.
10. V prípade zákonnej zmeny výšky DPH bude k jednotkovej cene pripočítaná výška DPH podľa aktuálnych predpisov v SR.
11. Cena je splatná na základe faktúry vystavenej Poskytovateľom vždy po skončení fakturačného obdobia, pričom fakturačným obdobím je jeden kalendárny mesiac. Poskytovateľ je povinný vystaviť faktúru do 15 dní po skončení fakturačného obdobia.
12. Faktúra musí spĺňať náležitosti daňového dokladu v zmysle daňovej legislatívny (zákona č. 222/2004 Z. z. o dani z pridanej hodnoty v znení neskorších predpisov).
13. Prílohou každej faktúry vystavenej Poskytovateľom je súpis poskytnutého plnenia, ktorý obsahuje prehľad skutočne poskytnutého plnenia za príslušný kalendárny mesiac, jeho rozsah (množstvo merných jednotiek) a ocenenie podľa položiek (jednotkové ceny podľa Prílohe č. 2 tejto Zmluvy) a celkovú cenu za daný mesiac. Súčasťou súpisu sú podklady k jeho vyhotoveniu a to najmä vážne lístky, evidencia vyzbieraných, prevzatých a spracovaných odpadov. Poskytovateľ vystaví faktúru Objednávateľovi na základe vystavených a potvrdených dodacích listov (vážnych lístkov).
14. Splatnosť faktúry je 30 (tridsať) dní odo dňa doručenia faktúry Objednávateľovi.
15. Objednávateľ je oprávnený v lehote splatnosti vrátiť faktúru Poskytovateľovi, ak nespĺňa náležitosti daňového dokladu alebo ak faktúra obsahuje nesprávne alebo neúplné údaje, alebo ak ku faktúre nebude priložený Súpis podľa ods. 10. Nová doba splatnosti začína plynúť pre opravenú (doplnenú) faktúru od dňa jej doručenia Objednávateľovi.
16. Ceny, ktoré boli výsledkom verejného obstarávania, je možné meniť len na základe písomnej dohody obidvoch Zmluvných strán, a to vo forme číslovaného dodatku k tejto Zmluve, ak nastanú zmeny okolností, za ktorých bola dohodnutá táto Zmluva a ak je to v súlade so Zákonom o VO.

**V.**

**Zodpovednosť za škodu**

1. Poskytovateľ zodpovedá Objednávateľovi za škodu, ktorú mu preukázateľne spôsobil v súvislosti s poskytovaním služieb definovaných v Prílohe č. 1.
2. Poskytovateľ nezodpovedá za škodu, ktorá vznikla Objednávateľovi v dôsledku poskytnutia nepravdivej, zavadzajúcej alebo neúplnej informácie, dokumentov alebo akýchkoľvek iných podkladov poskytnutých Objednávateľom Poskytovateľovi.

**VI.**

**Poistenie zodpovednosti za škodu**

1. Poskytovateľ je povinný mať počas celej doby platnosti tejto Zmluvy uzatvorenú zmluvu na poistenie zodpovednosti za škodu vrátane poistenia zodpovednosti za environmentálnu škodu s finančným krytím najmenej 200.000,- EUR. Fotokópia poistnej zmluvy a certifikátu o poistení tvorí Prílohu č. 4 tejto Zmluvy.

**VII.**

**Záruky a zodpovednosť za škodu**

1. Poskytovateľ sa zaväzuje nakladať s odpadmi Objednávateľa v súlade s príslušnými právnymi predpismi a v súlade s rozhodnutiami príslušných orgánov verejnej moci záväznými pre Poskytovateľa.
2. Poskytovateľ sa zaväzuje plniť svoje povinnosti riadne a včas a v kvalite zodpovedajúcej účelu tejto Zmluvy. Poskytovateľ zodpovedá Objednávateľovi za to, že všetok odpad Objednávateľa bude odobratý a spracovaný v súlade s príslušnými právnymi predpismi, najmä so zákonom o odpadoch.
3. Každá zmluvná strana je oprávnená požadovať náhradu spôsobenej škody, ktorá jej vznikne porušením povinnosti druhou zmluvnou stranou. Poškodená strana je oprávnená požadovať od druhej strany aj náhradu súvisiacich nákladov, ktoré musela vynaložiť v dôsledku, resp. v súvislosti s porušením povinnosti druhou stranou.
4. Poskytovateľ vyhlasuje, že je materiálne, finančne, personálne, technicky a inak zabezpečený tak, že bude spôsobilý plniť túto Zmluvu počas celej doby jej trvania.

**VIII.**

**Zmluvné pokuty**

1. Zmluvné strany sa dohodli, že v prípade, ak sa Zmluvná strana dostane do omeškania s plnením svojho peňažného záväzku podľa tejto Zmluvy, má druhá Zmluvná strana právo požadovať od Zmluvnej strany, ktorá je v omeškaní, zaplatenie zmluvnej pokuty vo výške 0,03 % z nezaplatenej sumy za každý aj začatý deň omeškania.
2. V prípade porušenia povinnosti Poskytovateľa riadne vyprázdniť nádobu s objemom 240 I v súlade s touto Zmluvou ~~bez ohľadu na zavinenie~~, je Poskytovateľ povinný zabezpečiť nápravu do 48 hodín po obdržaní upozornenia na porušenie povinnosti, v opačnom prípade pri zavinení Poskytovateľa je Objednávateľ oprávnený od Poskytovateľa požadovať zaplatenie zmluvnej pokuty vo výške 20,- EUR (slovom „Dvadsať eur“), a to za každé porušenie samostatne a za každý deň omeškania.
3. V prípade porušenia povinnosti Poskytovateľa riadne vyprázdniť nádobu s objemom 660 l, 1100 I a/alebo polopodzemné/nadzemné kontajnery v súlade s touto Zmluvou ~~bez ohľadu na zavinenie~~, je Poskytovateľ povinný zabezpečiť nápravu do 24 hodín po obdržaní upozornenia na porušenie povinnosti, v opačnom prípade pri zavinení Poskytovateľa je Objednávateľ oprávnený od Poskytovateľa požadovať zaplatenie zmluvnej pokuty vo výške 50,- EUR (slovom „Päťdesiat eur“), a to za každé porušenie samostatne a za každý deň omeškania.
4. V prípade porušenia povinnosti Poskytovateľa udržiavania, opravy, výmeny, dezinfekcie a umytia zberných nádob uvedenej v Prílohe č. 1 tejto Zmluvy, je Poskytovateľ povinný zabezpečiť nápravu do ~~24~~ 48 hodín po obdržaní upozornenia na porušenie povinnosti, v opačnom prípade je ~~bez ohľadu na zavinenie~~  pri zavinení Poskytovateľa Objednávateľ oprávnený od Poskytovateľa požadovať zaplatenie zmluvnej pokuty vo výške 50,- EUR (slovom „Päťdesiat eur“), a to za každé porušenie samostatne a za každý deň omeškania po uplynutí uvedenej lehoty.
5. V prípade porušenia povinnosti Poskytovateľa čistenia stojísk zberných nádob uvedenej v Prílohe č. 1 tejto Zmluvy, je Poskytovateľ povinný zabezpečiť nápravu do 24 hodín po obdržaní upozornenia na porušenie povinnosti, v opačnom prípade je bez ohľadu na zavinenie Objednávateľ oprávnený od Poskytovateľa požadovať zaplatenie zmluvnej pokuty vo výške 50,- EUR (slovom „Päťdesiat eur“), a to za každé porušenie samostatne a za každý deň omeškania po uplynutí uvedenej lehoty.
6. V prípade porušenia povinnosti Poskytovateľa zabezpečiť zhodnotenie alebo zneškodnenie, resp. mechanicko-biologickú úpravu podľa Prílohy č. 1 tejto Zmluvy, je povinný zabezpečiť nápravu do 2 pracovných dní po obdržaní upozornenia na porušenie povinnosti v opačnom prípade pri zavinení Poskytovateľa je ~~bez ohľadu na zavinenie~~ Objednávateľ oprávnený od Poskytovateľa požadovať zaplatenie zmluvnej pokuty vo výške 100,- EUR (slovom „Sto eur“), a to za každé porušenie samostatne a za každý deň omeškania po uplynutí uvedenej lehoty.
7. Zmluvná pokuta v zmysle tejto Zmluvy je splatná do 30 dní odo dňa doručenia písomného oznámenia o uplatnení zmluvnej pokuty druhej Zmluvnej strane. Zmluvnú pokutu, na ktorú Objednávateľovi vznikol nárok, je Objednávateľ oprávnený jednostranne započítať voči splatnej pohľadávke Poskytovateľa.
8. Zaplatením zmluvnej pokuty nie je dotknutý nárok Objednávateľa na náhradu škody, ktorá mu vznikla v súvislosti s porušením povinnosti Poskytovateľa. Objednávateľ je oprávnený požadovať náhradu škody popri zmluvnej pokute v plnom rozsahu, t.j. aj náhradu škody presahujúcu zmluvnú pokutu.
9. Každá zo Zmluvných strán je oprávnená v prípade opakovaného porušenia alebo neplnenia povinností druhou Zmluvnou stranou, na ktoré táto bola písomne - listom alebo e-mailom, upozornená a nevykonala v nevyhnutne potrebnej dobe nápravu, zabezpečiť plnenie povinnosti vyplývajúcej z predmetu Zmluvy iným spôsobom na náklady povinnej Zmluvnej strany. Povinná Zmluvná strana sa tým nezbavuje povinnosti uhradenia akejkoľvek sankcie alebo náhrady škody tým vzniknutej.

**IX.**

**Ďalšia práva a povinnosti zmluvných strán**

1. Poskytovateľ je povinný na účely plnenia Zmluvy zabezpečiť potrebné technické vybavenie a zberné nádoby v počte a vyhotovení v zmysle Prílohy č. 1, vrátane označenia zberných nádob elektronickými identifikátormi evidencie odpadov. Poskytovateľ je povinný zabezpečiť výmenu zberných nádob za nádoby Poskytovateľa v súlade s harmonogramom odsúhlaseným Objednávateľom v lehote najneskôr 14 dní pred začatím poskytovania služby. K odovzdaniu zberných nádob do užívania Objednávateľa dôjde na základe preberacieho protokolu, v ktorom bude uvedený počet, druh a umiestnenie zberných nádob, potvrdeného podpisom oprávnených zástupcov oboch zmluvných strán.
2. Poskytovateľ je povinný zabezpečiť opravu a údržbu zberných nádob. V prípade poškodenia funkčnosti alebo odcudzenia zbernej nádoby je Poskytovateľ povinný dodať namiesto nefunkčnej alebo chýbajúcej zbernej nádoby novú nádobu do 48 hodín, od kedy sa Poskytovateľ dozvedel o potrebe dodania novej nádoby.
3. Poskytovateľ' je povinný pri poskytovaní služieb zachovávať poriadok a čistotu, odstrániť každé znečistenie, ktoré vznikne pri plnení tejto Zmluvy a vykonávať čistenie zberných nádob a stojísk v rozsahu a termínoch definovaných v Prílohe č. 1 tejto Zmluvy.
4. Poskytovateľ je povinný zabezpečiť odstránenie nezákonne umiestnených odpadov a upravenie miesta podľa Prílohy č. 1 tejto Zmluvynajneskôr do piatich (5) pracovných dní od doručenia požiadavky Objednávateľa, a následne do jedného (1) pracovného dňa zaslať Objednávateľovi informácie o druhu, hmotnosti, resp. objeme, odstráneného odpadu so zaslaním fotografií pred odstránením a po odstránení nelegálnej skládky.
5. Poskytovateľ je výnimočne oprávnený zabezpečiť náhradné plnenie svojich povinností prostredníctvom tretej osoby, pokiaľ ich plnenie nemôže z objektívnych dôvodov zabezpečiť sám v dohodnutom termíne. O danej skutočnosti je Poskytovateľ povinný vopred informovať Objednávateľa. Za takto zabezpečené náhradné plnenie Poskytovateľ zodpovedá, ako keby plnil sám, pričom Poskytovateľ nemá nárok na vyrovnanie prípadných zvýšených nákladov.
6. Poskytovateľ sprístupňuje Objednávateľovi údaje z Evidencie zberných nádob s aktualizáciou najneskôr do jedného (1) pracovného dňa v nasledovnom minimálnom rozsahu:

a)  Identifikátor zbernej nádoby

b)  Dátum a čas nasnímania zbernej nádoby

c)  Lokalita nasnímania (GPS)

e)  Identifikátor zariadenia

1. Poskytovateľ je povinný plniť všetky povinnosti podľa Zákona o VO, zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov a iných súvisiacich právnych predpisov, najmä:

a) prostredníctvom oprávnenej osoby viesť a udržiavať svoj aktuálny záznam v registri partnerov verejného sektora,

b) zabezpečiť splnenie povinnosti podľa písm. a) u každého subdodávateľa a navrhovaného subdodávateľa, ktorý vie alebo má vedieť, že ním poskytované plnenia súvisia s plnením predmetu tejto Zmluvy,

c) oznamovať Objednávateľovi aktuálne údaje o svojich subdodávateľoch, údaje o osobách oprávnených konať za subdodávateľov v rozsahu podľa Zákona o VO, údaje o predmete subdodávky a podiele subdodávateľa na plnení predmetu Zmluvy,

d) zabezpečiť, aby subdodávatelia spĺňali podmienky účasti týkajúce sa osobného postavenia nového subdodávateľa v takom rozsahu, v akom sa požadovali od pôvodného subdodávateľa s prihliadnutím na rozsah subdodávky; nový subdodávateľ musí byť oprávnený poskytovať služby v rozsahu predmetu subdodávky.

1. Každá zo Zmluvných strán sa zaväzuje, že neprevedie žiadne práva a povinnosti (záväzky a nároky), vyplývajúce z tejto Zmluvy na tretiu osobu bez písomného súhlasu druhej Zmluvnej strany.

**X.**

**Zánik zmluvy a odstúpenie od zmluvy**

1. Táto zmluva zanikne uplynutím doby jej trvania uvedenej v čl. III. tejto Zmluvy. Táto Zmluva môže zaniknúť aj na základe písomnej dohody oboch zmluvných strán.
2. Poskytovateľ je oprávnený písomne odstúpiť od tejto Zmluvy, ak Objednávateľ poruší svoju povinnosť podľa tejto Zmluvy a nevykoná nápravu ani v dodatočnej lehote 15 dní odo dňa doručenia písomnej výzvy Poskytovateľa na uskutočnenie nápravy.
3. Objednávateľ je oprávnený písomne odstúpiť od tejto Zmluvy, ak Poskytovateľ poruší svoju povinnosť podľa tejto Zmluvy a nevykoná nápravu ani v dodatočnej lehote 15 dní odo dňa doručenia písomnej výzvy Objednávateľa na uskutočnenie nápravy.
4. Odstúpenie od zmluvy musí byť písomné a doručené druhej zmluvnej strane. Zmluva zaniká dňom doručenia prejavu vôle oprávnenej strany druhej zmluvnej strane.
5. Každá zmluvná strana je oprávnená túto Zmluvu vypovedať, a to aj bez udania dôvodu. Výpoveď musí byť písomná a musí byť doručená druhej zmluvnej strane. Výpovedná doba je šesť (6) mesiacov a začína plynúť prvým dňom toho kalendárneho mesiaca, ktorý bezprostredne nasleduje po mesiaci, v ktorom bola výpoveď doručená druhej zmluvnej strane.

**XI.**

**Riešenie sporov**

1. V prípade, ak medzi zmluvnými stranami pri plnení tejto Zmluvy vznikne spor, obe zmluvné strany sa zaväzujú vyvinúť maximálne úsilie na dosiahnutie mimosúdneho vyriešenia tohto sporu na základe vzájomnej dohody. Zmluvné strany sa zaväzujú uskutočniť vzájomné rokovanie za účelom mimosúdneho vyriešenia sporu najneskôr do 10 dní odo dňa doručenia výzvy jednej zmluvnej strany na uskutočnenie stretnutia voči druhej zmluvnej strane.
2. V prípade, ak sa zmluvné strany nedohodnú na mimosúdnom vyriešení vzájomného sporu ani v lehote jedného mesiaca odo dňa doručenia výzvy na uskutočnenie rokovania uvedenej v bode 1 tohto článku, tak sa môže ktorákoľvek zo zmluvných strán obrátiť so žalobou na príslušný súd, ktorý o spore rozhodne.

**XII.**

**Využitie subdodávateľov**

1. Poskytovateľ vykonáva predmet zmluvy samostatne alebo prostredníctvom subdodávateľov uvedených v zozname subdodávateľov, ktorý tvorí Prílohu č. 3 tejto Zmluvy.
2. Pokiaľ Poskytovateľ zadáva akýkoľvek podiel plnenia zo Zmluvy vopred odsúhlasenému subdodávateľovi, za plnenie podľa tejto Zmluvy zodpovedá Poskytovateľ tak, ako keby plnenie vykonával sám.
3. Poskytovateľ, ktorý vykonáva predmet zmluvy prostredníctvom subdodávateľa, je povinný písomne predložiť Objednávateľovi zoznam subdodávateľov, ktorý Objednávateľ písomne odsúhlasí. Zoznam obsahuje identifikačné údaje subdodávateľa v rozsahu obchodné meno, adresa sídla, identifikačné číslo a údaje o osobe oprávnenej konať za subdodávateľa v rozsahu meno a priezvisko, adresa pobytu a predmet subdodávky. Na subdodávateľa sa vzťahuje podmienka podľa čl. 1 bodu 3 tejto Zmluvy.
4. Poskytovateľ je povinný bezodkladne písomne oznámiť Objednávateľovi akúkoľvek zmenu údajov u subdodávateľa.
5. Poskytovateľ môže zmeniť subdodávateľa len s písomným súhlasom Objednávateľa. Poskytovateľ požiada Objednávateľa o zmenu subdodávateľa minimálne desať (10) pracovných dní vopred. Uvedené platí aj v prípade rozšírenia počtu subdodávateľov.

**XIII.**

**Záverečné ustanovenia**

* + 1. Zmluva nadobúda platnosť dňom jej podpísania obidvoma zmluvnými stranami a účinnosť dňom nasledujúcim po dni jej zverejnenia v Centrálnom registri zmlúv vedenom Úradom vlády Slovenskej republiky v zmysle príslušných ustanovení zákona č. 211/2000 Z.z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov a v zmysle § 47a ods. 1 zákona č. 40/1964 Zb. Občianskeho zákonníka v znení neskorších predpisov.
		2. Túto Zmluvu je možné meniť alebo doplniť iba písomným a očíslovaným dodatkom k tejto Zmluve podpísaným oboma zmluvnými stranami, len v súlade s ustanoveniami Zákona č. 343/2015 Z. z. o verejnom obstarávaní.
		3. Zmluvné strany sa výslovne dohodli, že ak je, alebo sa stane niektoré ustanovenie tejto Zmluvy neplatným alebo neúčinným, táto neplatnosť či neúčinnosť sa nedotýka ostatných ustanovení tejto Zmluvy.
		4. Pokiaľ z tejto Zmluvy nevyplýva niečo iné, na právne vzťahy vyplývajúce z tejto Zmluvy sa vzťahujú príslušné ustanovenia Obchodného zákonníka, zákona č. 79/2015 Z. z. o odpadoch a o zmene a doplnení niektorých zákonov v znení neskorších predpisov, zákona č. 329/2018 Z.z. o poplatkoch za uloženie odpadov v znení neskorších predpisov a vyhlášky MŽP SR č. 365/2015 Z.z., ktorou sa ustanovuje Katalóg odpadov v znení neskorších predpisov.
		5. Zmluvné strany podpisom tejto Zmluvy vyhlasujú, že si túto Zmluvu riadne prečítali, v plnom rozsahu porozumeli jej obsahu, ktorý je pre ne dostatočne zrozumiteľný a určitý, že táto vyjadruje ich slobodnú a vážnu vôľu a že táto nebola uzavretá ani v tiesni, ani za nápadne nevýhodných podmienok a na znak toho ju týmto vlastnoručne podpisujú.
		6. Všetky prílohy, ktoré sú uvedené v tejto Zmluve, tvoria neoddeliteľnú súčasť tejto Zmluvy.
		7. Táto Zmluva je vyhotovená v štyroch vyhotoveniach (rovnopisoch), z ktorých Poskytovateľ obdrží dve vyhotovenia a Objednávateľ dve vyhotovenia.

Zoznam príloh:

Príloha č. 1 – Predmet plnenia

Príloha č. 2 – Cena za služby

Príloha č. 3 – Zoznam subdodávateľov

Príloha č. 4 – Poistná zmluva

V Pezinku dňa .......................... v ................... dňa ...............................

Objednávateľ: Poskytovateľ:

------------------------------------- ----------------------------------------––––-

Mesto Pezinok

JUDr. Roman Mács, primátor